Marlene Harpsøe (DD), 2024-11-21:
I dag er en god dag.
Nu står vi her endelig langt om længe.
I dag behandler vi den ældrelov, som mange i årevis har efterspurgt – ældrelov, som både skal sikre bedre forhold for de ældre og for de sundhedsprofessionelle i ældreplejen, og det er noget, vi i Danmarksdemokraterne er optaget af.
Det er en lov, der sætter de ældres selvbestemmelse i fokus, en lov, der skal sikre kontinuitet, og at det er de samme medarbejdere, der kommer hos de ældre, så man ikke skal føle, at ens hjem er som at bo på Københavns Hovedbanegård.
Tænk bare, hvilken betydning det har, at det er et menneske, man kender, der kommer i ens hjem; at det ikke er en fremmed; at det er et menneske, som ved, hvordan man kan lide kaffen; et menneske, som kender lige præcis de tørre pletter på ryggen, som der skal creme på; et menneske, som ved, hvordan man bedst får taget sin medicin; et menneske, som ved, hvilket liv man har levet, og hvad der er vigtigt for den enkelte ældre; at det er et menneske, man har en relation til.
Se, det skaber tryghed og værdighed for os alle, også for de ældre, og det er også vigtigt for os i Danmarksdemokraterne.
Når det er et menneske, som kender den ældre, så sikrer det også, at man som medarbejder bedre kan reagere, hvis der er noget, som ikke er, som det plejer, sådan at f.eks. en urinvejsinfektion kan opdages i tide, så den ældre ikke skal indlægges på hospitalet.
Samtidig understøtter den nye lov en ældrepleje med omsorg og tillid.
For medarbejderne er det deres faglighed, der kommer i centrum, så de kan arbejde mere fleksibelt ud fra den viden, de lige præcis har om den ældre og dennes behov.
For den ældre betyder det, at man oplever en ældrepleje, hvor det er den enkelte ældre og dennes behov, som er i centrum for omsorgen og plejen.
Det har været vigtigt for Danmarksdemokraterne, at sundheds- og ældreområdet blev tænkt sammen.
Desværre lykkedes det os ikke, i hvert fald ikke i forbindelse med ældreforhandlingerne, at få sygeplejen med i ældreaftalen, selv om vi var en del partier uden for regeringen, der gjorde, hvad vi kunne.
Men heldigvis er det nu alligevel besluttet med den nye reform for sundhedsområdet, at sygeplejen selvfølgelig også skal være en del af ældreplejen.
Det er positivt.
Med aftalen tager vi også første skridt mod et opgør med det store bureaukrati på ældreområdet.
Der er store dokumentationskrav til de ansatte i ældreplejen.
Det kan det, og det skal det, og det vil betyde, at man som medarbejder får mere og bedre tid til det, der er vigtigt, nemlig omsorgen for de ældre.
Der er mange, der har givet sig tid til at skrive høringssvar til lovforslaget.
Dem har vi i Danmarksdemokraterne læst ned til mindste detalje.
Stor tak til alle dem, der har givet sig tid til at skrive høringssvar.
En af de ting, der er gået igen i høringssvarene, er bl.a., hvordan man sikrer sig, at det er den rigtige målgruppe, der får glæde af ældreloven, og at man som borger ikke oplever, at man henvises til ældreloven, når man reelt har et behov, som i dag opfyldes med serviceloven.
Er denne ældrelov så løsningen på alle problemer i ældreplejen?
Nej, det er den ikke, men ældreloven er absolut et vigtigt skridt på vejen til at sikre mere værdighed for de ældre og et skridt på vejen til at skabe en ældrepleje, hvor de sundhedsprofessionelle og de ansatte har lyst til at være.
Tak til de mange, der har været med i tilblivelsen af ældreloven.
Vi ser meget frem til implementeringen.
Vi ved, at det ikke bare kommer til at gå glat.
Vi ved også, at der er brug for opbakning og støtte ude lokalt, men vi i Danmarksdemokraterne er klar til at bakke op og støtte alt, hvad vi kan.
Tak for ordet.